Landlæknisembættið mælir ekki með því að barnshafandi konur þiggi bólusetningu við COVID-19, nema þær séu í sérstökum áhættuhópi. Þetta segir Kamilla Sigríður Jósefsdóttir, verkefnisstjóri hjá embættinu.
Kamilla segir að leiðbeiningarnar séu svipaðar og fyrir flest önnur bóluefni á meðgöngu, að undanskildri inflúensubólusetningu og kíghóstabólusetningu. Ástæðan fyrir því að þunguðum konum er almennt ráðlagt að forðast bólusetningu sé meðal annars sú að henni geti fylgt aukaverkanir á borð við háan hita, og ekki sé ráðlegt að taka hitalækkandi lyf í miklu magni á meðgöngu.
Hún segir að embættið mæli þó ekki gegn því að konur með sérstaka undirliggjandi áhættuþætti, og þær sem eru líklegar til að vera útsettar fyrir sjúkdómnum, séu bólusettar en þá sé best að bólusetja á öðrum eða þriðja þriðjungi meðgöngunnar.
Landlæknisembættið mælir ekki með því að barnshafandi konur þiggi bólusetningu við COVID-19, nema þær séu í sérstökum áhættuhópi. Þá skuli það gert á öðrum eða þriðja þriðjungi meðgöngunnar. 